Motörhead

 
Motörhead oli Inglismaa päritolu "hard rock"'i bänd, mis tegutses aastatel 1975–2015. Päev pärast Lemmy Kilmisteri surma 28. detsembril 2015 teatas trummar Mikkey Dee, et Motörhead ei jätka enam bändina.
Bändi asutas laulja ja bassimängija Lemmy Kilmister 1975. aastal pärast seda, kui oli juba aastaid tegutsenud mitmes rokkansamblis (näiteks Rockin' Vickers ja Hawkwind). Lemmy oli ka ainus Motörheadi liige, kes tegutses seal selle algusest lõpuni. Bänd sai tuntuks 1980. aastate alguses, samaaegselt mitmete teiste briti "metal"-bändidega (Iron Maiden, Def Leppard, Saxon jt), keda loetakse "New Wave of British Heavy Metal"'i (NWOBHM) alla kuuluvaks. Selle nähtusega oli seotud ka Motörhead, keda muuhulgas on peetud üheks alusepanijaks ka "speed" ja "thrash metal"'ile, kuid Motörheadi liider Lemmy väitis, et bänd mängib "rock'n'roll"'i, aga mitte "metal"'it. Tihti on Motörhead siiski "heavy metal"'i alla liigitatud. 
Motörheadi ilmselt kõige kuulsam lugu on 1980. aastast pärinev "Ace of Spades".
Motörhead esines Eestis kahel korral: 1995. aasta 13. oktoobril ning 1999. aasta 30. novembril koos Dio ja Manowariga; mõlemal korral Tallinna Linnahallis.
Motörheadil on paljudes riikides tribuutbände, Eestis tegutses ansambel Lemmy's Beard.
Ajalugu.
Motörhead sai alguse 1975. aastal, kui Lemmy vallandati Hawkwindist ning ta otsustas rajada oma bändi, mille nimeks sai esialgu Bastard. Peagi pidi bänd aga nime vahetama, sest ansambli produtsendile tundus, et Bastardina pole bändil võimalik edukat karjääri teha. Uueks nimeks sai Motörhead – viimase laulu pealkiri, mille Lemmy Hawkwindi jaoks kirjutas. Motorhead tähendab slängis amfetamiinitarbijat, o-tähe asendamine ö-ga oli tingitud sellest, et Lemmy tahtis täppide lisamisega anda sellele "kurjemat" ilmet. 
Motörheadi esimene kontsert toimus 1975. aasta 20. juulil Londonis. Bändi esialgses koosseisus olid lisaks vokalistist ja basskitarristist Lemmyle kitarrist Larry Wallis ning trummar Lucas Fox, kelle peagi vahetas välja Phil "Philthy Animal" Taylor. Oma esimesel tegutsemisaastal salvestas bänd materjali, mida esialgu välja ei antud, kuid 1979. aastal avaldati see kogumikuna "On Parole".
1976. aastal sai Motörheadi uueks kitarristiks "Fast" Eddie Clarke. Nõnda moodustus bändi niinimetatud klassikaline koosseis, mis püsis muutumatuna 1982. aastani. Sel ajal sai Motörhead ülemaailmselt tuntuks ning välja anti bändi tõenäoliselt mõjukaimad ja tuntuimad albumid: "Overkill", "Bomber" (mõlemad 1979), "Ace of Spades" (1980) ja "Iron Fist" (1982). 
Kui Eddie Clarke Motörheadist lahkus, asendas teda lühiajaliselt Šoti kitarrist Brian Robertson, kellega salvestati album "Another Perfect Day" (1983). Seejärel, ehkki esialgu oli plaanis bändi võtta üks kitarrist, otsustati pärast proove Michael Burstoni (hüüdnimi Würzel) ja Phil Campbelliga, et neist mõlemast saavad Motörheadi kitarristid. Ent 1984. aastal lahkus Motörheadist trummar Phil Taylor ning tema asemele tuli varem "heavy metal"'i bändis Saxon mänginud Pete Gill. Samal aastal ilmus singlina Motörheadi üks tuntumaid lugusid "Killed by Death". 
1987. aastal naasis Motörheadi trummar Taylor, kes püsis seal 1992. aastani. Sel aastal ilmunud albumi "March ör Die" salvestamisel osales koguni kolm trummarit, sest plaadi tegemist alustati Tayloriga, ent enamiku lugusid mängis sisse Tommy Aldridge, samas kui Motörheadi uueks trummariks saanud Mikkey Dee mängis trumme loos "Hellraiser". 1995. aastal lahkus ansamblist Würzel ning viimased 20 tegevusaastat oli Motörheadi koosseis kolmeliikmeline: Lemmy, Campbell ja Dee.
Alates 1980. aastatest viibis Motörhead väga pikkadel ja intensiivsetel kontserditurneedel, tihti koos teiste tuntud roki- ja "heavy"-bändidega (Saxon, Anthrax, Metallica jt). Turneedel tekkis tagasilööke alles Motörheadi viimastel tegevusaastatel (alates 2013) kui bänd pidi Lemmy terviseprobleemide tõttu mitu plaanitud kontserti ära jätma või neid lühendama.
Motörheadi viimane ja kokkuvõttes 22. stuudioplaat "Bad Magic" ilmus 2015. aasta 28. augustil, seejärel läks bänd oma viimaseks jäänud turneele, millega tähistati bändi 40. tegevusaastat. Motörheadi viimane kontsert anti 11. detsembril Berliinis, mille järel läks bänd puhkusele, kuid turnee pidi jätkuma alates 2016. aasta jaanuarist.
Edasised plaanid katkestas Motörheadi liidri Lemmy surm 2015. aasta 28. detsembril. Päev pärast seda teatas Mikkey Dee, et Motörhead ei jätka, kuna ilma Lemmyta ansamblit ei ole, peagi kinnitas seda ka kitarrist Campbell.
Sümboolika.
Motörheadi sümboliks on kunstnik Joe Petagno loodud gorilla, koera ja hundi koljust inspireeritud kujutis, mida on nimetatud erinevalt, enamasti tuntakse teda kas "War Pig"'i või "Snaggletooth"'ina. Kujutis esineb, muutuval kujul ja mõnikord raskesti märgatavana, Motörheadi kõigil albumitel, välja arvatud "On Parole" ja "Overnight Sensation".
Muusikaline tähendus.
See, millist muusikastiili Motörhead esindas, on pidevalt olnud vaieldav. Lemmy väitis, et Motörhead mängib "rock'n'roll"'i, samas kui bändi on stiililiselt sageli paigutatud "hard rock"'i ja "heavy metal"'i alla. 1970. aastate lõpu Motörheadi stiili võib kirjeldada kui segu pungist ja kiirest "hard rock"'ist, mis mõjutas väga paljusid ansambleid, eelkõige "heavy"-bände, ning Motörheadi on peetud ka "speed metal"'ile ja "thrash metal"'ile alusepanijaks. Suur osa silmapaistvaid bände, sealhulgas Metallica, on Motörheadi pidanud oma üheks peamiseks muusikaliseks mõjutajaks.